
R E F E R A T  D E   A P R O B A R E
privind trecerea unei cantităţi de masă lemnoasă din proprietatea publică în proprietatea privată a Municipiului Brad, precum şi exploatarea 
şi valorificarea acesteia



	
Municipiul Brad deţine în proprietatea publică teren cu vegetaţie forestieră în suprafață totală de 510,9 hectare. 
Acest teren cu vegetație forestieră se regăsește în administrarea Regiei Naționale a Pădurilor – Direcția Silvică Hunedoara – Ocolul Silvic Brad, urmare încheierii Contractului de administrare nr. 1237/31.01.2020 pe o perioadă de 10 ani, respectiv perioada 01.01.2020 – 31.12.2029, contract aprobat de către Consiliul Local al Municipiului Brad prin Hotărârea nr. 191/2019.
Cele 510,90 hectare de teren cu vegetație forestieră se regăsesc amplasate în municipiul Brad – zona Cocoșu Valea Bradului și comuna Vața de Jos – sat Birtin constituind obiectul a două amenajamente silvice:
	- U.P. I Brad cu suprafața de 206,50 ha (valabil pe perioada 2016 – 2025);
	- U.P. II Brad cu suprafața  de 304,40 ha (valabil în perioada 2020 – 2029).
Cele două amenajamente silvice redau modul de recoltare de produse principale, lucrări de îngrijire (rărituri și tăieri de igienă), lucrări de conservare prevăzute a se realiza în fiecare an.
Precizez că întreg fondul forestier din proprietatea publică a Municipiului Brad este inclus în schema de ajutor de stat ”Servicii de silvomediu, servicii climatice și conservare a pădurilor” elaborată în baza Măsurii 15 ”Servicii de silvomediu, servicii climatice și conservare a pădurilor”, submăsura 15.1 ”Plăți pentru amenajamente de silvomediu”.
Ocolul Silvic Brad, în temeiul Contractului de administrare a celor două amenajamente, cât și a precizărilor prevăzute de măsura 15.1 – Silvomediu,  a propus lucrările  care se vor putea executa în anul 2022,  în U.P. I Brad, cât și în U.P. II Brad.
Prin adresa nr. 1866/GHC/22.02.2022, înregistrată la Primăria Municipiului Brad sub nr. 18643/22.02.2022,  Direcția Silvică Hunedoara - Ocolul Silvic Brad a transmis un Act de punere în valoare și a arătat modul de estimare a valorii lemnului marcat în pădurea proprietatea publică a Municipiului Brad din zona Cocoșu pentru exploatarea și valorificarea în regim silvic a acestuia în anul 2022.
	Astfel, prin Actul de punere în valoare nr. 2200121000380, PARTIDA 14055 VALEA BRAD, întocmit de către Direcţia Silvică Hunedoara - Ocolul Silvic Brad, se propune exploatarea în regim silvic a cantității de 1.116,65 mc. volum brut (tăiere progresivă însămânțare), în valoare calculată de 144.305,39  lei, potrivit prețurilor de referință pentru anul de producție 2022,  masă lemnoasă provenită din U.P. I Brad.
	S-a  propus, de asemenea,  vânzarea cantității de 1.1165,65 mc. masă lemnoasă,  prin licitație mixtă organizată în cadrul Direcției Silvice Hunedoara la un preț de pornire a licitației de 190,00 lei/mc..
	Contravaloarea masei lemnoase rezultată în urma valorificării prin licitaţie publică se virează, prin Ocolul Silvic Brad, în contul de venituri provenite din vânzări la bugetul local al Municipiului Brad.
	 În contextul celor de mai sus am inițiat prezentul proiect de hotărâre prin care am propus trecerea unei cantităţi de masă lemnoasă din proprietatea publică în proprietatea privată a Municipiului Brad,  precum şi  exploatarea şi valorificarea acesteia și - l supun plenului Consiliului Local al Municipiului Brad spre dezbatere în forma prezentată.	
	Invoc în susţinerea propunerii mele prevederile art. 60 din  Legea nr. 46/2008 –Codul Silvic, republicată şi actualizată, precum  şi  ale  art. 4, art. 12, art.13 și art. 20 alin. 5 din Regulamentul de valorificare a masei lemnoase din fondul forestier proprietate publică aprobat prin H.G. nr. 715/2017 cu modificări și completări aduse prin H.G. nr. 55/2019.

